इस काल की प्रथम लघुकथा श्री शिवपूजन सहाय की सन् 1924 में साम्प्रदायिक दंगों पर आधारित चार सौ शब्दीय एक लघुकथ्यात्मक रचना ’मारवाड़ी’ मासिक (कलकत्ता) में प्रकाशित ’एक अद्भुत कवि’ है। इस दौरान जयशंकर प्रसाद ने ऐसी रचनाएँ लिखना शुरू किया जो 1926 में उनकी प्रकाशित पुस्तक ’प्रतिघ्वनि’ में संकलित है। 1929 में श्री कन्हैयालाल मिश्र प्रभाकर ने सेठ जी, सलाम आदि लघुकथाएँ लिखी जो आगे चलकर उनके संग्रह ’’आकाश के तारे : धरती के फूल’’ में संगृहीत की गई। 1929–40 के मध्य श्री मोहनलाल महतो ’वियोगी’ (बिहार) ने लघुकथाएँ लिखीं जो बाद में, ’सलिला’ शीर्षक से लघुकथा संग्रह प्रकाशित होकर आया। 1930 में जयशंकर प्रसाद ने गूदड़ साई, बेड़ी आदि लघुकथाएँ लिखी। 1935 से 1955 के दौरान श्री जानकी बल्लभ शास्त्री ने 70–80 लघुकथाएं लिखी जो उनकी ’चलन्तिका’ शीर्षक पाण्डंलिपि में संगृहीत की है। 1938 में रवीन्द्रनाथ टैगोर की भी लघुकथाएँ आभूषण, प्रेम, प्रतीती सामने आई। 1939 में ऐसी लघुकथ्य शैली वाली रचनाओं को ‘वीणा’ पत्रिका (इन्दौर) ने लघुकहानी शीर्षक से छापना शुरू किया। 1940 के आसपास विनोबा भावे अपने प्रवचनों में छोटे–छोटे दृष्टान्त गढ़कर बताते थे। वे कुछ सीमा तक हिन्दी लघुकथा के निकट है जैसे–कल्पतरु, पाखाना रचनाएँ। 1942 का वर्ष लघुकथा इतिहास में एक स्मरणीय वर्ष है। इस वर्ष बुद्धिनाथ झा ’कैरव’ ने ऐसी लघुकथात्मक शैली वाली रचनाओं का नाम ’लघुकथा’ शब्द दिया। 1944–45 में वीणा पत्रिका (इन्दौर) ने रामनारायण उपाध्याय की लघुकथाएँ आटा और सीमेन्ट, मजदूर व मकान और श्यामसुन्दर व्यास की लघुकथा ध्वनि–प्रतिध्वनि लघुकथा शीर्षक से ही प्रकाशित की। 1945 में डा. माहेश्वर ने ’सदियाँ बीती’ लघुकथा लिखी। 1947 में रावि ने अपनी प्रथम लघुकथा ’शीशम का खूंटा’ लिखी। 1947–48 में सुदर्शन का लघुकथा संग्रह ’झरोखे’ प्रकाशित हुआ जिसमें 48 लघुकथाएं है। 1950 में रामवृ़क्ष बेनीपुरी का ’गेंहू और गुलाब’ और आनन्द मोहन अवस्थी का ’बंधनों की रक्षा’ एवं दिगम्बर रचित ’हर सिंगार’लघुकथा संग्रह प्रकाशित होकर आये।